11.4.2022
EL
Επίσημη Εφημερίδα της Ευρωπαϊκής Ένωσης
C 158/9
ΓΕΝΙΚΟ ΔΙΚΑΣΤΗΡΙΟ Προσφυγή της 11ης Ιανουαρίου 2022 — Perez Lopes Pargana Calado κατά Δικαστηρίου (Υπόθεση T-31/22) (2022/C 158/10) Γλώσσα διαδικασίας: η πορτογαλική Διάδικοι Προσφεύγουσα: Ana Teresa Perez Lopes Pargana Calado (Λισσαβώνα, Πορτογαλία) (εκπρόσωπος: M. Marques Matias, δικηγόρος) Καθού: Δικαστήριο της Ευρωπαϊκής Ένωσης
Αιτήματα Η προσφεύγουσα ζητεί από το Γενικό Δικαστήριο: — να ακυρώσει, ως παράνομη, την προσβαλλόμενη απόφαση. — να αντικαταστήσει την προσβαλλόμενη απόφαση με άλλη στην οποία να αναφέρεται αν η αίτηση συμμετοχής της ίδιας γίνεται δεκτή ή όχι και, στην περίπτωση απόρριψης, να εκτίθενται οι λόγοι της σε σχέση με τους λοιπούς υποψηφίους και την προκήρυξη του διαγωνισμού. — να μεταρρυθμίσει την προσβαλλόμενη απόφαση και να την αντικαταστήσει με άλλη με την οποία να γίνεται δεκτή η αίτηση συμμετοχής υπό τις ίδιες προϋποθέσεις που ισχύουν για τους λοιπούς προσφέροντες.
Λόγοι ακυρώσεως και κύρια επιχειρήματα Προς στήριξη της προσφυγής η προσφεύγουσα προβάλλει επτά λόγους. 1.
Με τον πρώτο λόγο ακυρώσεως προβάλλεται παραβίαση της αρχής της ισότητας: η προσβαλλόμενη απόφαση παραβιάζει την αρχή της ισότητας σε σχέση με τους λοιπούς υποψηφίους. 2.
Με τον δεύτερο λόγο ακυρώσεως προβάλλεται ότι δεν είναι δυνατός ο καταλογισμός της παράβασης, λόγω παρανομίας. 3.
Ο τρίτος λόγος ακυρώσεως στηρίζεται στις υποδείξεις που ελήφθησαν από το Δικαστήριο σχετικά με την ολοκλήρωση μιας μετάφρασης. 4.
Με τον τέταρτο λόγο ακυρώσεως προβάλλεται ότι τα υποβληθέντα έγγραφα πληρούν τις προβλεπόμενες απαιτήσεις και ότι δεν συντρέχει κανένας από τους προβλεπόμενους λόγους απόρριψης. 5.
Με τον πέμπτο λόγο ακυρώσεως προβάλλεται ότι η υποβληθείσα δήλωση πρέπει να μη ληφθεί υπόψη και δεν μπορεί να βλάψει την υποψήφια, δεδομένου ότι τέτοια δήλωση δεν συμπεριλαμβανόταν στα απαιτούμενα έγγραφα. 6.
Με τον έκτο λόγο ακυρώσεως προβάλλεται προσβολή του δικαιώματος ακροάσεως πριν τη λήψη των μέτρων αποκλεισμού της από τον διαγωνισμό λόγω φερόμενης παράβασης (άρθρο 41, παράγραφος 2, στοιχείο α', του Χάρτη των Θεμελιωδών Δικαιωμάτων της Ευρωπαϊκής Ένωσης). 7.
Με τον έβδομο λόγο ακυρώσεως προβάλλεται παράβαση, εκ μέρους της Διοίκησης, της υποχρέωσης αιτιολογήσεως των αποφάσεών της (άρθρο 41, παράγραφος 2, στοιχείο γ', του Χάρτη των Θεμελιωδών Δικαιωμάτων της Ευρωπαϊκής Ένωσης).